CELEX: 32021R0600
Language: sk
Date: 2021-04-07 00:00:00
Title: Vykonávacie nariadenie Komisie (EÚ) 2021/600 zo 7. apríla 2021 o zatriedení určitého tovaru do kombinovanej nomenklatúry

14.4.2021   
               
               
                  SK
               
               
                  Úradný vestník Európskej únie
               
               
                  L 127/26
               
            
         VYKONÁVACIE NARIADENIE KOMISIE (EÚ) 2021/600
         zo 7. apríla 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Výbor pre colný kódex nedoručil stanovisko v lehote, ktorú stanovil jeho predseda,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. apríla 2021
            
               
                  Za Komisiu
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie
                        (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Prúty zo zliatiny volfrámu obsahujúce viac ako 94 hmotnostných % volfrámu a 1,5 hmotnostného % lantánu, s dĺžkou 150 mm a priemerom 3 mm. Prúty sa nezískavajú len spekaním, nie sú potiahnuté ani plnené rozpúšťadlami alebo tavidlami. Na koncoch sú tupé (t. j. bez zašpicatených hrotov) a sú jednotlivo označené farbou. Farebné označenie poukazuje na legujúci prvok a obsah volfrámu. Prúty sú balené do šarží.
                        Prúty sú navrhnuté tak, aby boli naostrené a použité ako zváracie elektródy na zváranie elektrickým oblúkom v ochrannej atmosfére pomocou volfrámovej elektródy (TIG). Účelom elektródy počas tohto procesu zvárania je vytvoriť oblúk medzi elektródou a obrobkom. Elektróda sa počas procesu netaví, t. j. nespotrebováva sa.
                     
                     
                        8101 99 10 
                     
                     
                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 a poznámkou 5 a) k XV. triede, poznámkou 1 d) k 74. kapitole, poznámkou k podpoložke 1 k 81. kapitole a znením číselných znakov KN 8101 , 8101 99  a 8101 99 10 .
                        Prúty sa musia podrobiť špeciálnemu procesu brúsenia hrotu, aby získali tvar hrotu, ktorý je potrebný na správne použitie elektród na zváranie elektrickým oblúkom v ochrannej atmosfére pomocou volfrámovej elektródy (TIG). Preto pri predložení colným orgánom tento výrobok nemá objektívne charakteristické vlastnosti zváracích elektród pre zváracie stroje položky 8515 . Zatriedenie ako časti a súčasti strojov alebo prístrojov na oblúkové zváranie kovov položky 8515  je preto vylúčené.
                        Vzhľadom na svoje objektívne charakteristické vlastnosti a znaky výrobok zodpovedá zneniu položky 8101 , ktorá zahŕňa volfrám a výrobky z neho. (Pozri aj prvý odsek vysvetliviek k harmonizovanému systému k položke 8101 , v ktorom sa uvádza, že volfrám vo forme valcovaných alebo ťahaných tyčí patrí do tejto položky. Toto ustanovenie je v súlade aj s prvým odsekom vysvetliviek k harmonizovanému systému k položke 8311 , podľa ktorého elektródy zo základného kovu, ktoré nie sú potiahnuté ani plnené rozpúšťadlami alebo tavidlami, sú vylúčené z položky 8311  a majú sa zatriediť do príslušných kapitol podľa ich základného materiálu.)
                        Výrobok sa preto má zatriediť pod číselný znak KN 8101 99 10  ako tyče a prúty z volfrámu, iné ako získané jednoduchým spekaním.